open-index/open-wikipedia-markdown huggingface dataset:
Kuruş

**Kuruş** var en osmansk og tyrkisk myntenhet. En tyrkisk lira var tilsvarende hundre kuruş. Mynten ble etterhvert overflødig grunnet hyperinflasjonen som oppstod i Tyrkia på 1970-tallet.
Washington Square Park

**Washington Square Park** er en park på Manhattan i New York. Parken har sitt navn etter George Washington. Den ligger i Greenwich Village, og er en av New Yorks mest kjente parker. Mesteparten av parken er omgitt av bygninger tilhørende New York University.

## Eksterne lenker
* NYC Department of Parks & Recreation
Lauvsneselva

**Lauvsneselva** er ei elv i Flatanger kommune i Trøndelag. Den er 770 meter lang og går fra Lauvsnesvatnet og ned til sjøen ved Lauvsnes. Elva utnyttes til kraftproduksjon i Lauvsnes kraftverk.

## Lauvsnesvassdraget
Elva er hovedelv i **Lauvsnesvassdraget**, som består av en rekke innsjøer knyttet sammen med korte elver. Vassdragets øverste kilder er på Mefossheia, Beingårdsheia og Grønlifjell, sentralt på den nordlige del av Fosenhalvøya. Her er utspring for tilløpselvene Mefosselva, Eidbygdskarelva, Grønlielva og Smålielva, som alle samles i Beingårdsvatnet.

## Fiske
Lauvsneselva reknes som Norges korteste lakseelv, og den beste lakseelva målt i antall laks tatt per lakseførende meter. I 2003 ble det tatt  laks her, hovedsakelig smålaks. Gjennomsnittvekten i et normalår ligger mellom 1,6 og . Den største laksen som er tatt her var . Det fiskes også en del sjøørret i elva. 

Etter en voldsom flom i januar 2006 med betydelige ødeleggelser har det nesten ikke vært fisket laks i elva. Reparasjons- og anleggsarbeidene langs elva, bl.a. bygging av nye broer, ble fullført i 2008, og fra 2009 vil vannføringen igjen være mer stabil i laksesesongen.

## Referanser
Hugh Morgan

**Hugh Morgan** (født 20. september 1869 i Longriggend, død desember 1930) var en skotsk fotballspiller. Mest kjent er han fra sin tid i Liverpool FC.

Morgan startet sin karriere i amatørklubben *Longriggend Wanderers* før han ble hentet til *St. Mirren.* I mars 1898 ble han kjøpt til Liverpool av manager Tom Watson. Han fikk sin debut for Anfield-klubben 2. april samme år i bortekampen mot Notts County på Trent Bridge, i en kamp Liverpool tapte 2-3. Hans første mål kom 9 dager senere, 9. april, i hjemmekampen mot *The Wednesday*, i en kamp Liverpool vant 4-0.

Sesongen etter ble han topscorer for de røde da han scoret 13 mål.

I juni 1900 skiftet han klubb til Blackburn Rovers.

## Kamper
**Liverpool**
* **1898-1900:** Ligakamper – mål: **59 kamper – 15 mål.**
* **1898-1900:** Totalt kamper – mål: **68 kamper – 18 mål.**

## Se også
* Statistikk om Liverpool FC

## Eksterne lenker
* Profil på LFChistory.net
Bursa

**Bursa** er en by i det nordvestlige Tyrkia. Historisk er den også kjent som *Brusa*, på gresk: *Προύσσα, Prusa*. Det er Tyrkias fjerde største by og er en av de mest industrialiserte byene i landet. Byen inneholder mange mausoleumer fra tidlige osmanske sultaner, da byen var hovedstad i Det osmanske riket frem til Edirne overtok i 1365.

Åtte steder i Bursa og landsbyen Cumalıkızık like ved ble i 2014 oppført på UNESCOs verdensarvliste.

## Geografi
Bursa ligger 90 kilometer sør for Istanbul ved Uludağfjellets fot. Rundt byen er et svært grønt landskap men noen svovelkilder. Kysten av Marmarahavet ist med Gemlikbukten er 20 km unna, og byen Mudanya 32 km unna.

## Historie
Bursa ble grunnlagt år 202 f.Kr. som *Prusa* av kong Prusias I av Bithynia etter at han hadde fått byen Cias med omegn av kong Filip V av Makedonia som takk for hjelpen i en krig mot Pergamon. Ved valget av byens plassering skal kongen ha fått råd av den kartagiske hærfører Hannibal. 

Prusa ble en populær kurby på grunn av sine jern- og svovelholdige kilder og ble en viktig handelsplass ved det at den var det vestre sluttmålet for Silkeveien. 

Prusa ble under kong Nikomedes IV (død 74 e.Kr.) romersk. Byen var senere hovedstad for det bysantinske vestre Anatolia. 

I år 1315 inledet Osman I beleiring av byen, som falt for osmanene den 6. april 1326. Bursa var så hovedstad i Det osmanske rike fra 1335 til 1389, da den ble erstattet av Edirne. Bursa fortsatte imidlertid å være en viktig by i riket og her er flere sultaners graver og flere store moskéer.

## Kultur
I Tyrkia har skyggespill med Karagöz og Hacivat i hovedrollene vært populært siden 1400-tallet. Denne formen for skyggespill stammer fra Bursa, og byen har et eget museum for skyggespillet, Karagöz-museet. Denne skyggespilltradisjonen ble i 2009 inkludert i UNESCOs liste over "verdens kultur-og naturvernområder" (Verdensarven) som tyrkisk kulturarv.

## Se også
* Bursaray, undergrunnssystemet i Bursa

## Referanser

## Eksterne lenker
*
Knut Kjær

**Knut Norheim Kjær** (født 1956) er en norsk samfunnsøkonom. Han var første leder for Norges Bank Investment Management (NBIM) som er avdelingen i Norges Bank som forvalter Oljefondet.

## Liv og virke
Under utdanningen som sosialøkonom arbeidet han i Norges Bank. Deretter arbeidet han på Universitetet i Oslo, i Statistisk sentralbyrå, i ECON der han var en av grunnleggerne og i Storebrand før han kom tilbake til Norges Bank. Han var midt i 1980-årene med i gruppen som laget Scenarier 2000, hvor de prøvde å definere overlevelsesstrategier for den norske velferdsstaten. Fra 1998 til 2007 var han leder for NBIM som er avdelingen i Norges Bank som forvalter Oljefondet.

Kong Harald V utnevnte 25. august 2008 Kjær til ridder av 1. klasse av St. Olavs orden «for hans innsats for norsk kapitalforvaltning».

## Eksterne lenker
*  «Med 10.000 milliarder kroner flytende rundt», artikkel i *[[Aftenposten]]* 10. februar 2015
Slåtthaug skole

**Slåtthaug skole** er en kommunal ungdomsskole på Øvsttun i Fana bydel i Bergen kommune. Skolebygningen er tegnet av arkitekt Arne Halvorsen og ble oppført i 1970. Skolen har plass til 500 elever, og det kommer elever hit fra barneskolene Kaland, Midtun, Smørås og Ulsmåg.
Skolen er en del av et større skole- og idrettsanlegg på Slåtthaug. I dette området finnes også videregående skole, idrettshall, svømmehall, isbane, fotballbane og turterreng. 

Ungdomsskolen har gjennomgått flere oppgraderinger i de senere år: nytt læresenter (2007), ny paviljong (2008) og ny fasade (2009).  

Arkivet etter Slåtthaug skole oppbevares ved Bergen Byarkiv.

## Referanser


## Eksterne lenker
* 
* 
*  Slåtthaug skole - oppslagsverket oVe, artikkel av  Vebjørn Elvebakk, Bergen Byarkiv.
Bergen kristne grunnskole

**Bergen kristne grunnskole** (**BKG**) er en kristen friskole med rundt 200 elever, fordelt på barne- og ungdomsskole. Skolen holder til på Kråkenes i Bergen, og har elever på alle trinn. Skolen er tilknyttet Credokirken, men ønsker å være en skole for alle kristne sammenhenger i Bergen. Skolen er åpen for alle søkere, og inntak reguleres ut fra eget inntaksreglement.

Skolen har en elevbedrift.

## Referanser


## Eksterne lenker
*
Klopp

:*Klopp kan også være det samme som «[[kavlebru]]»*
:*For fotballtreneren se artikkelen om [[Jürgen Klopp]].*
En **klopp** er en eller flere trestammer eller steinheller lagt tvers over et vannløp eller en myr. De er de enkleste broene en kjenner til. Ofte er der spikret bordbiter på toppen, for å holde delene sammen og gjøre det jevnere å gå.

Kloppene ble ofte bygd av lokale materialer, eller slikt en kunne unnvære andre steder. De var lette å vedlikeholde eller erstatte, og en slapp å bygge broer, som krevde stein til fundamenter. Kloppene var tilstrekkelige så lenge det som skulle over bekk eller myrhull var til fots. Mange klopper er nå erstattet med enkle brokonstruksjoner av hensyn til moderne transportmåter på hjul, meier eller belter.

## Se også
* Terland klopp

## Eksterne lenker
*
Hayes Jones

**Hayes Wendell Jones** (født 1938 i Starkville, Mississippi) er en tidligere amerikansk friidrettsutøver.

Hayes Jones tilhørte i flere år verdenstoppen på 110 meter hekk. Som vinner av den amerikanske OL-uttakingen var han favoritt foran OL 1960, men måtte nøye seg med bronse etter tittelforsvareren Lee Calhoun og Willie May.

Fire år senere stilte Jones igjen opp på 100 meter hekk under OL 1964 i Tokyo, hvor han vant gull. 

Hayes Jones satte aldri verdensrekord på 110 meter hekk, men han er likevel å finne på listen over tidligere verdensrekordinnehavere. Han var med på det amerikanske laget som satte verdensrekord på 4&nbsp;x&nbsp;100&nbsp;m stafett på et stevne i Moskva, med tiden 39,1.

Han vant gull på 110 meter hekk under de Panamerikanske leker 1959 i Chicago.

## OL-medaljer
* 1964  Tokyo -  **Gull** i friidrett, 110 meter hekk  USA
* 1960  Roma -  Bronse i friidrett, 100 meter hekk  USA

## Eksterne lenker
*
Meet-in-the-middle-angrep

**Meet-in-the-middle-angrep** er et kryptografisk angrep som, tilsvarende bursdagsangrep, bruker en rom-tid avveiing. Mens bursdagsangrep forsøker å finne to verdier innen domenet til en funksjon som peker mot den samme veriden innen sitt område,  så forsøker meet-in-the-middle-angrepet å finne en verdi i hvert av områdene og domenene som er bygget opp av to funksjoner, slik at resultatet av den første funksjonen vil være det samme som den reverserte funksjonen av det andre området. Bokstavlig talt så møtes man på midten.

Metoden ble i utgangspunktet utviklet for å angripe et forsøk på å utvide et blokkchiffer laget av Diffie og Hellman i 1977. For å forsøke å forbedre sikkerheten i et blokkchiffer så kan man få den enkle ideen å bruke to uavhengige krypteringsnøkler for å kryptere data dobbelt. Man vil i sin naive tenkemåte tro at dette ville øke antall nøkler med kvadratet av antall bits. Det er sikkert at et søk gjennom alle mulige kombinasjoner av nøkler ville ta 2^{2n} forsøk hvis hver nøkkel er n bits lang, sammenlignet med 2^n forsøk som er påkrevet ved en enkel nøkkel.

Diffie og Hellmann derimot, laget en tid-hukommelse avveiing som kunne knekke dette systemet ved å kun doble tiden som brukes på å knekke et ett-nøkkels system. Angrepet virker på den måten at man krypterer fra den ene enden, og dekrypterer fra den andre, og møtes derved på midten.

Gå ut fra at en angriper kjenner et sett med klartekst og chiffertekst: *P* og *C*. Det vil si
: 
  C=E_{K_2}(E_{K_1}(P))
  ,
hvor *K*1 og *K*2 er de to nøklene.

Angriperen kan derfor beregne *E<sub>K</sub>*(*P*) for alle mulige nøkler *K* og lagre resultatet i hukommelsen. Deretter kan han beregne *D<sub>K</sub>*(*C*) for alle *K* og sammenligne med tabellen i hukommelsen. Om han får et sammenfallende resultat, så er det sannsynlig at han har oppdaget de to nøklene som har vært i bruk, og han kan verifisere dette med et nytt sett med klartekst og chiffertekst. Om nøkkelstørrelsen er *n*, så bruker dette angrepet kun 2^{n+1} krypteringer (og O(2^n) hukommelse) i sterk kontrast til det naive angrepet som trenger 2^{2n} krypteringer (men kun O(1) hukommelse).

## Se også
*bursdagsangrep
*Trippel DES

## Referanser
Norsk Revmatikerforbund

**Norsk Revmatikerforbund** (**NRF**) er en landsomfattende interesseorganisasjon for alle med revmatisme og muskel- og skjelettplager. NRF ble stiftet 15. mars 1951 og er en av landets største interesseorganisasjoner for funksjonshemmede, med ca. 34 000 medlemmer per 2018.

NRF har om lag 230 lokale lag og foreninger, egne foreninger og grupper for de mest utbredte diagnosene, og fylkeskontorer i alle fylker. I tillegg driver NRF barne- og ungdomsarbeid i alle fylker. NRFs ungdomsorganisasjon heter BURG (barne- og ungdomsrevmatikergruppen).

Norsk Revmatikerforbund arbeider for å få politikere og beslutningstagere til å
* øke antallet plasser ved de statlige behandlingsreiser;
* øke tilgangen til varmtvannsbasseng som holder 34 grader;
* øke satningen på forskning, blant annet for å kunne stille tidlig diagnose;
* øke tilgangen til fysioterapeuter, og rehabiliteringsplasser;
* øke tilgangen til biologiske medisiner;
* sterkt redusere antallet revmatikere som går på sykemelding og trygd.

## Ferie- og behandlingssenter i Spania
NRF åpnet et eget ferie- og behandlingssenter  i L’Alfàs del Pi på Costa Blanca i Spania i 1994. Der ble det tilbudt blant annet fysioterapi og bassengtrening. Ca. 40 personer arbeidet ved senteret. Senteret, som hadde navnet «Reuma-Sol Senter», gikk konkurs i 2020. I 2022 gjenåpnet senteret under navnet Alfaz Oasis.

## Referanser


## Eksterne lenker
* 
* BURG; Norsk Revmatikerforbunds barne- og ungdomsgruppe
Hasan Čengić

**Hasan Čengić** (født 30. august 1957 - 7. november 2021) var en bosnisk politiker. Han var visestatsminister under Alija Izetbegović og fungerte også som forsvarsminister. Under Bosnia-krigen bodde han i Teheran og Istanbul. Ifølge Østerrike var Čengić i styret for Third World Relief Agency, en Sudan-basert hjelpeorganisasjon som mistenkes for å være falskt og direkte koblet til Osama bin Laden og al-Qaeda. Elfatih Hassanein, direktør for organisasjonen, bekreftet Čengić sin involvering.
Antenne Ti

***Antenne Ti*** var et norsk aktualitetsprogram som gikk på NRK TV fra 1988 til 1992. Programmet tok opp aktuelle tema innen politikk og samfunn til debatt, men det ble også gjort plass til kortere intervju og reportasjer. Hvert program rommet en to-tre tema og ble sendt to kvelder i uken.  

*Antenne Ti* etterfulgte *[[Fredagsforum]]* og ble i 1992 etterfulgt av *[[Antennetimen]]*.

Programmet hadde høye seertall og var godt likt.

## Programledere/Redaksjon
*Finn H. Andreassen (1988- )
*Per Erik Borge (1988- )
*Wenche Dager (1988- )
*Ole Kristen Harborg (1988- )
*Viggo Johansen (1988- )
*Nils Gunnar Lie (1989- )
*Torill Svaar (1988- )
*Per Øyvind Heradstveit
*Per Ståle Lønning (1990–91)
*Knut Olsen (1988–91)
*Haakon Børde (1991- )
*Einar Lunde (1991- )
*Bjørn Honerød (1991- ) 
*Astrid Versto (1991- )
*Carl I Hagen (1991) (en episode 05.12.1991)
*Bjørn Nilsen (1992)
*Einar Johannessen (1992)
*Jon Gelius (1992)
*Geir Helljesen (1992)
*Ingolf Håkon Teigene (1992)
*Sidsel Stinessen (1988- ) 
*Kirsten Fiva (1988- ) 
*Toralf Thoresen (1988- ) 
*Sigurd Hartmann (1988- )

## Referanser


## Eksterne lenker
*
Meccano spykee

**Meccano spykee** er en fjernstyrt overvåkingsrobot som du kan styre med en PC via trådløst nettverk.

Roboten har kamera slik at du kan se det den ser. Andre funksjoner er høyttaler og mikrofon. Ved hjelp av disse kan man bruke den som en fjernstyrt VOIP-telefon. Man kan også sette den i overvåkingsmodus. Da sender den en E-post med bilde når noe beveger seg foran den. Man kan også styre den fra hvor som helst i verden over Internett. Og når den går tom for strøm kjører den automatisk til ladingsstasjonen via IR-teknologi.

## Eksterne lenker
* 
* Film av spykee
* Artikkel om Spykee
Frivilligsentral

En **frivilligsentral** (tidligere *frivillighetssentral*) eller nærmiljøsentral er en lokalt forankret møteplass, åpen for alle som har lyst til å delta innen frivillig virksomhet. 

Sentralen utvikles av menneskene som er tilknyttet sentralen. Sentralen skal også være et kraftsenter og kontaktpunkt for mennesker, foreninger/lag og det offentlige i lokalmiljøet. I motsetning til de tradisjonelle humanitære frivillige organisasjonene opererer frivilligsentralene ikke med medlemskap, men har inntekter fra stat og kommune. 

Pr oktober 2024 er det 535 frivilligsentraler fordelt på 333 kommuner i Norge. Kulturdepartementet (KUD) har forvaltningsansvaret for det statlige driftstilskuddet til sentralene. 

## Eierskap
Frivilligsentraler kan ha forskjellige eierformer. Sentralen kan eies av en eller flere juridiske personer. Dersom flere juridiske personer oppretter en sentral kan det stiftes som forening, et andelslag eller en stiftelse. I dag er frivilligsentralene ordnet i fem eierformer; foreningssentraler, menighetssentraler, andelslag, stiftelser og kommunale sentraler. 

Interesseorganisasjonen Norges frivilligsentraler har som formål å være et ressurssenter og støtte frivilligsentralenes arbeid. 

## Referanser


## Eksterne lenker
* frivilligsentral.no
* Kultur- og kirkedepartementet, omtale av frivilligsentraler
Sekund (andre betydninger)

**Sekund** kan referere til:

* Sekund, tidsintervall
* Sekund, symbolet  &Prime;
* Sekund, skalaintervall og tonetrinn. De to viktigste av fire varianter er:
** liten sekund, dvs en halvtone
**  stor sekund, dvs en heltone (to halvtoner)
Verdenshavenes dag

**Verdenshavenes dag**, *World Oceans Day*, ble etablert den 8. juni 1992 ved Rio-konferansen i Rio de Janeiro, Brasil, men det er ikke en offisielt anerkjent årlig fridag av FN foreløpig.
	
Verdenshavenes dag er en årlig mulighet til å hedre verdenshavene og produktene de frembringer, slik som sjømat, så vel som livet i havet i seg selv for akvarium og kjæledyr. Oceanene gir også sjøveier for internasjonal handel. Global forurensning og overforbruk av fisk har resultert i drastisk minkende populasjon av majoriteten av arter.

Verdenshavenes dag representerer et prosjekt som samarbeider med World Ocean Network, og som arbeider for å oppnå større oppmerksomhet om den sentrale rolle som oseanene har for våre liv og de viktige bidrag mennesker kan gi for å hjelpe. Verdenshavenes dag tilbyr en mulighet til å bli direkte involvert i å beskytte vår fremtid – strandresnsing, utdanningsprogrammer, art contests, filmfestivaler, bærekraftig sjømatpromotering og andre planlagte aktiviteter hjelpe til å bevisstgjøre hvordan våre liv er avhengige av havet. Disse to organisasjonene samler signaturer for en petition som skal presenteres for FN med henstilling om å gjøre 8. juni til Verdenshavenes dag. Petition kan ses online på http://www.thepetitionsite.com/takeaction/456440372.

## Eksterne lenker

* World Ocean Day – The Ocean Project 	
* World Ocean Day – World Ocean Network
Sunn fornuft

**Sunn [[fornuft]]** (eller ganske enkelt **fornuft**) er en sunn, praktisk vurdering angående hverdagslige saker, eller en grunnleggende evne til å oppfatte, forstå og dømme på en måte som deles av (altså er «felles for») nesten alle mennesker. Ordet kommer fra det engelske *common sense* (uttales *kámen senns*, i betydning «vanlig oppfattelse blant lagfolk»), og kan også oversettes med «**alminnelig fornuft**», «**sunt bondevett**» eller tidvis «**felles forståelse**».

Begrepet dukker jevnlig opp i debatter, og er et kjent retorisk grep. «Felles forståelse» opphøyes ofte til «sannhet» eller «full riktighet», noe som kan være tvilsomt. Mange vitenskapsmenn mener likevel at det er den sikreste viten en til enhver tid kan ha. Et vanlig motargument er å vise til allmenne oppfatninger fra fortiden som siden er foreldet. Henrik Ibsen hadde også en kommentar til «den kompakte majoritet» i skuespillet *[[En folkefiende]]*. En del kunstretninger, for eksempel surrealismen, dadaismen, op-art og andre avantgardistiske bevegelser, utfordrer det bestående ved å sette spørsmålstegn ved sansene og hva en kan oppfatte ved hjelp av dem.

Større endringer i common sense-grunnlaget kalles ofte for paradigmeskifter.

*Common sense* er også tittelen på den av Thomas Paines pamfletter som i størst grad var inspirasjon for USAs uavhengighetserklæring. Den ble utgitt 1776 og oppfordret til amerikansk selvstendighet.

## Se også
* Affekt, oplevelse av en følelse, som noen ganger fører til kontraintuitive handlinger
* Fornuft
* Konsensus, enighet
* Paradoks, en uoverensstemmelse mellom hva en teori sier og hva sunn fornuft forventer (kontraintuitivitet)
* Bon sens
* Nonsens, «ikke-fornuft», det vil si vås
Monowitz

**Monowitz** var en underleir av det tyske konsentrasjonsleirkomplekset Auschwitz, også kalt **Auschwitz III**.

Dette var en underleir bygget over den polske landsbyen Monowice som ble revet etter at befolkningen var fordrevet. Monowitz var en av ti planlagte barakk-leire til tvangsarbeidere utleid av SS til industrivirksomheten IG Farben. Først ble rundt 2&nbsp;000 fanger fraktet dit fra Auschwitz i slutten av oktober 1942, men i løpet av 1943 vokste fangetallet til 6&nbsp;000, og nesten 11&nbsp;000 sensommeren 1944. Fangene var presset sammen i 69 brakker av tre, pluss en av sement. I hver brakke var det satt inn 56 køyesenger, samt bord og krakker, og det var sentralfyring - en vesentlig bedre innkvartering enn i Birkenau, men på tross av en ekstra porsjon suppe («Buna-suppe») bukket Monowitz-fangene raskt under på grunn av slitet, eller ble selektert til å dø. Ialt 1&nbsp;670 fanger ble myrdet på byggeplassen eller i underleirens sykestue, og 11&nbsp;000 ble sendt til Auschwitz eller Birkenau, der de fleste av dem ble drept i gasskammer eller av innsprøytning med fenol.«Monowitz», ''auschwitz.org De fleste fangene var jøder. 

Buna Werke («Buna» av butadiene-basert syntetisk gummi som ble produsert der) inngikk våren 1942 kontrakt med *Confederazione Fascista degli Industriali,* som leverte 8&nbsp;636 arbeidere fra Italia. De satte opp produksjonsanlegget som IG Farben investerte 700 millioner *[[Reichsmark]]* i.

I november 1943 bestemte SS seg for å separere Auschwitz I, Birkenau II og Monowice III. Heinrich Schwartz ble kommandant i Monowitz, og i denne stillingen satt han fra november 1943 til frigjøringen i januar 1945. Siden Monowitz ikke hadde eget gasskammer, sendte man regelmessig fanger til Birkenau.

Da de sovjetiske troppene frigjorde leirene i januar 1945, fant de bare fanger som ble ansett for syke til å bli sendt ut på dødsmarsj vestover.

Elie Wiesel og den italiensk-jødiske forfatteren Primo Levi overlevde Monowitz.

## Referanser


## Eksterne lenker
*
Thorvald Hillestad

**Thorvald Hillestad** (født 1951) var ordfører i Re kommune frem til kommunesammenslåing i 2020. Han representerer Senterpartiet og ble valgt til ordfører i 1999 i Våle ved direkte ordførervalg. I 2001 ble Re kommune slått sammen til en storkommune bestående av Våle og Ramnes. Den nye kommunen hadde direkte ordførervalg tre ganger, hvor Hillestad har vunnet hver gang. Ingen annen ordfører i Norge har vunnet direkte ordførervalg fire ganger etter hverandre. De fire direktevalgene var i Våle i 1999, i et ekstraordinært valg i 2001 (i samband med kommunesammenslutningen) og så i Re i 2003 og 2007. Det var ikke direkte valg til ordfører i 2011. Ved valget i 2007 fikk Hillestad 64% av stemmene. Hillestad var også ordfører i Våle fra 1987 til 1991. Re ble slått sammen med Tønsberg kommune fra 2020, og dermed er Hillestad den eneste som har sittet som ordfører i Re kommune. Før han ble ordfører, var han bonde og drev med korn og griser.

## Referanser
Retrofleks

En **retrofleks konsonant** (av latin *retro*, bakover, og *flexum*, bøyd), eller **kakuminal**, er en språkvitenskapelig lyd som dannes med tungespissen bøyd oppover og bakover.

## Norsk talemål
I norsk talemål finnes det fem retroflekse konsonanter:

* To plosiver: [ʈ] og [ɖ]
* En nasal: [ɳ]
* En flapp [ɽ]
* En lateral approksimant [ɭ]
Lydene «rt», «rd», «rs», «rn», «rl», «lt» og i noen tilfeller «l» har i østnorske dialekter retroflekse uttaler (for eksempel i «ert», «gardin», «vers», «garn», «barlind», «følte» og «jåle»).

## Se også

* retrofleks flapp
Antennetimen

***Antennetimen*** var et norsk aktualitetsprogram som gikk på NRK TV fra 1992 til 1994. Programmet tok opp tidsaktuelle tema innen politikk og samfunn til debatt, og det var som regel ett tema som ble belyst i hvert program (i motsetning til ''Antenne Ti'', hvor hver episode vanligvis belyste 2–3 tema). 

*Antennetimen* gikk på torsdager, vanligvis klokken 20.30. Det hadde en times varighet de første to sesongene, deretter tre kvarter. Programmet hadde flere likhetstrekk med dets forgjenger, *Antenne Ti*, men gikk bare én gang i uka, hadde lenger varighet og gikk på et tidligere tidspunkt. De mest fremtredende programlederne var Per Øyvind Heradstveit, Erling Borgen og Ole Kristen Harborg.

Programposten etterfulgte aktualitetsmagasinet *[[Antenne Ti]]* og ble i 1994 etterfulgt av *[[Redaksjon 21]]*.

## Seertall
Premieren ble sett av 1,7 millioner.

## Programledere
*Per Øyvind Heradstveit (1992-94)
*Erling Borgen (1992-94)
*Bjørn Honerød (1992-94) 
*Terje Svabø (1992-94)
*Wenche Dager
*Ole Kristen Harborg
*Ingolf Håkon Teigene (1993- )
*Knut Olsen (1993-94)
*Ole Torp (1993- 94)
*Einar Slyngstad (1994)
*Jan Pedersen (1993- )
*Solveig Ruud (1993-94)

## Referanser


## Eksterne lenker
*
Rheinmetall Nordic

**Rheinmetall Nordic**, en del av Rheinmetall AGs Global Business og Electronic Solutions, er et teknologiselskap basert i Tyskland. 

Med hovedkontor nær Tønsberg på Duken, samt kontorer i Oslo og Stockholm, har selskapet 81 ansatte og en omsetning på 281 millioner NOK (24,1 millioner euro) i 2023.

## Historie
I 1950 grunnla Hans Lund Vinghøg Vinghøg’s Mekaniske Verksted i bakgården sin. Han begynte med å konvertere feltkanoner til bruk som festningsartilleri, og ga arbeid til hvalfangere om sommeren. 

I 1990 signerte Vinghøg en avtale med Sjøforsvaret om å levere 110 roterbare morterplattformer for BK81mm, utviklet sammen med Sjøforsvaret for kystfort langs norskekysten. Senere i kontraktsperioden ble de fleste fortene besluttet nedlagt.

I mars 2007 kjøpte Simrad Optronics Vinghøg. Tre år senere, i juli 2010, ble Simrad Optronics kjøpt opp av det tyske selskapet Rheinmetall AG. I 2017 endret selskapet navn til Rheinmetall Norway AS. Tidlig i 2024 ble navnet igjen endret til Rheinmetall Nordic AS.

## Portefølje

### Mortar Weapon System
Rheinmetall Nordic utviklet opprinnelig et 81 mm mortersystem spesielt for Forsvaret, som er integrert i CV90 pansret kjøretøy. Etter levering av 81 mm versjonen, fortsatte Rheinmetall Nordic med å utvikle en 120 mm versjon.

Både 81 mm og 120 mm mortersystemene har lignende design og mange felles komponenter, inkludert programvare og motorer. 

### Vingtaqs II
Vingtaqs II er et observasjonssystem som gir sanntids informasjon og måldata til beslutningstakere.

Sensorene og kontrollsystemet er integrert i et multisensorsystem, som kan monteres på en uttrekkbar mast på et kjøretøy eller på et stativ nær kjøretøyet. 

### Fire Controll Systems
Rheinmetall er leverandør av siktesystemer for militære og offentlige etater.

***Vingmate FCS 4500***

Vingmate FCS er designet for bruk på mellomkaliber våpensystemer som opereres av et mannskap og fungerer som et dag-natt-sikte og siktesystem.

#### Våpen stativ
NM 152 Softmount, ble utviklet og levert til den norske hæren i 1985.

***Softmount MG-4 / MG-5***

Softmount MG4/MG5 er et våpenstativ designet for MG4 og MG5 våpen, med et rekylreduserende system. 

***Softmount MMG/LMG***

Softmount MMG/LMG er et våpenstativ designet for MG-3 og MAG58/MINIMI våpen, med et rekylreduserende.

***Softmount M2/GMG/MK19 - Combination mount***

Combimount er et kombinert våpenstativ designet for M2 Browning mitraljøse og H&K GMG automatisk granatkaster. 

**Weapon Night Sight – KN200 / KN250**

KN200 og KN250 bildeintensiverere er hjelpemidler designet for å forbedre optiske dagsikter med lysforsterkning.

## Eksterne lenker
* Rheinmetall Nordic - Nettside
* Rheinmetall AG - Nettside
* Rheinmetall AG - Wikipedia
Mantikora

**Mantikora**, **manticora** eller **mantikor** (middelpersisk *martyaxwar*, gresk μαντιχώρας, *mantikhōras*) er et menneskeetende fabeldyr kjent blant annet gjennom myter fra Persia i oldtida. Skapningen likner på sfinxen i egyptisk mytologi; mantikoraen ble gjerne framstilt med menneske- eller en løvehode, tre rader skarpe tenner som en hai, kroppen til en løve og halen til en skorpion eller formet som en drage eller slange. Uhyret kunne drepe folk med giften fra slangens hoggtenner, med løvens sylskarpe klør og tenner eller med giftige pigger som ble skutt ut fra halen.

## Se også
* Sfinx, fabeldyr i egyptisk mytologi med løvekropp og menneskehode
* Kimære, uhyre i gresk mytologi med kropp og hode som en løve, et geitehode på ryggen og slange som hale
* Manticora (slekt), en slekt nattaktive sandjegere (løpebiller) i Afrika

## Eksterne lenker
*
Av måneskinn gror det ingenting

***Av måneskinn gror det ingenting*** er en norsk dramaserie på tre deler som gikk på NRK Fjernsyn i 1987.  

Serien er basert på Torborg Nedreaas roman *Av måneskinn gror det ingenting* fra 1947. Den ble omskrevet til manus av Brinchmann og Åse Vikene. Hovedrollen spilles av Anne Krigsvoll. 

Den ble produsert av NRK Fjernsynsteatret.

## Handling
Handlingen er lagt til et norsk bysamfunn i slutten av 1940-årene. I sentrum for handlingen står den unge kvinnen *Clara* som er ulykkelig forelsket i sin tidligere lærer og tvinges til å ta en grusom abort, som var illegalt på den tiden.

Handlingen tar for seg tema som abort, kvinnesak og arbeidsforhold ved fabrikkene. 

## Priser
*Av måneskinn gror det ingenting* ble belønnet med Amandaprisen i klassen beste dramatiske fjernsynsproduksjon. I tillegg ble Krigsvoll tildelt Amandaprisen i klassen beste kvinnelige skuespiller, samt kåret til årets kvinnelige skuespiller ved fjernsyns-festivalen i Chianciano i Italia.

## Referanser


## Eksterne lenker
*
Frikjøring

**Frikjøring** er definert som en egen gren på siden av vanlig alpint.

Den opprinnelige frikjøringen fra eldre tider tid dateres tilbake til Sondre Norheims bruk og skilek med telemarksvingen i begynnelsen av det 1800-århundre. I moderne tid fikk frikjøring sin renessanse rundt slutten av 1970-tallet. Det var særlige spektakulære nedkjøringer i urørte fjellsider i Frankrike og USA, dokumentert i skifilmer som dannet bølgen for den utviklingen vi ser i dag. I dag utøves frikjøring av skikjørere med både fast og løs hæl og snowboardere.

## Filosofi
Det grunnleggende innen denne delen av skikjøring er at den enkelte utøver bruker fjellet og de naturlige utfordringer som ligger i terrenget. Den enkeltes kreativitet og mot blir satt på prøve. Det ligger ingen begrensninger eller krav fra utenforstående som man pålegges å følge.
Det sentrale er nærheten og respekten for naturen. Enhver utøver er ansvarlig for å ikke sette seg selv eller andre i fare. Dette er en diskusjon som er blitt mer relevant over de siste årene siden mennesker i den vestlige verden har en tendens til å tøye grenser. Herunder ligger kilden til friheten som frikjørere søker, balansen mellom det mulige og umulige. Inntrykkene blir forsterket ved at arenaen er fjellet og feil kan få fatale konsekvenser, død.

## Konkurranser
Et paradoks er at også denne delen av skikjøringen har funnet sin konkurranseform. Her blir utøveren bedømt etter linjevalg, flyt, kontroll, aggressivitet og teknikk. Det arrangeres hvert år noen få konkurranser spredt utover Norge, den eldste er nordisk mesterskap som arrangeres på Riksgränsen (siden tidlig 90- tallet). Den mest populære er nok Røldal Freeride Challenge, som ble arrangert første gang i 2001 av frikjøringsentusiaster. Antall aktive utøvere i Norge er vanskelig å fastslå, men det er en fast kjerne på om lag 100 personer av begge kjønn, overvekt av menn, som pleier å delta i konkurranser.

## Utstyr
I konkurranser stilles det krav til et minimum av beskyttelsesutstyr i tillegg til støvler, ski og staver.
Det er påbudt å kjøre med hjelm, skredsøker og ryggbeskytter (rykksekk eller ryggplate). I enkelte konkurranser pålegger arrangøren den enkelte kjører å kjøre med skredspade. Dette for å kunne hjelpe til dersom et skred skulle bli utløst.
Skiene som benyttes er spesielle, målene ligger på for en ski på 194&nbsp;cm, (Foran130- Midten110 -Bak115mm). Dette for at man skal ha mer kontroll i høy fart, mye løssnø og ved høye dropp (hopp utfor klipper fra 5-25m).

## Sikkerhet
Det er en viss fare forbundet med frikjøring, men erfaring og god kunnskap om terrenget man kjører i vil kunne eliminere noe av dette.

## Eksterne lenker
* Alpinskolen: Frikjøring
Direkte kostnad

**Direkte kostnader** er et begrep innenfor økonomi. Det er kostnader som er relatert til et bestemt kostnadsobjekt og kan bli sporet tilbake til denne på en økonomisk forsvarlig måte.

Indirekte kostnader for et kostnadsobjekt er kostnader som er relatert til et bestemt kostnadsobjekt, men som ikke kan spores tilbake til denne på en økonomisk forsvarlig måte. 

Kostnadsted (Cost pool) er en gruppering av individuelle kostnadsposter.
Fordelingsnøkkel (Cost allocation base) er en faktor som brukes som nevner i fordelingen av indirekte kostnader ut på de enkelte kostnadssteder.
Malvik videregående skole

**Malvik videregående skole** er en kombinert skole med studieforberedende- og yrkesfaglig utdanningsprogram. Skolen ble opprettet i 1984 og ligger på Vikhammer i Trøndelag. 

## Historie
Skolen ble grunnlagt i 1984, og tok i bruk nye og moderne bygninger i 1989. I 2005 ble det påbegynt utbygging av skolen, utbyggingen var på totalt 1200 kvadratmeter. Det ble da bygd ny kantine, bibliotek og auditorium, og Folkebiblioteket i Malvik – avdeling Vikhammer bibliotek flyttet inn i skolens nye biblioteklokaler. Nybygget ble offisielt åpnet den 5. september 2007. I 2014 ble det på nytt påbegynt utvidelse og oppgradering av skolen, der det ble bygd flerbrukshall, nytt verksted og nye undervisningsrom. Utbyggingen til 240 millioner kroner ble fullført i januar 2017. Nybygget ble offisielt åpnet i mai 2018, skolen hadde da et totalareal på 10&nbsp;600 kvadratmeter.

## Drift
Skolen hadde per september 2007 et elevtall på 400, fordelt på 6 utdanningsprogram. I 2016 økte skolen antallet studieplasser fra 405 til 550. I 2024 hadde skolen fire linjer; studiespesialisering, idrettsfag, elektrofag og helse- og oppvekstfag. Skolen har vært en nærskole for ungdom i kommunen men har også hatt elever fra andre kommuner i regionen.

Skolens visjoner er at alle tilknyttet skolen skal kunne si: «I dag har jeg blitt sett, blitt hørt og fått utnyttet mitt potensial». Skolens verdier er fellesskap, mestring og kunnskap.

Frank Klinkby var rektor fram til 2016. Sigrid Marumrsud ble konstituert rektor i 2016 og hadde stillingen fram til 2023 da Christian Bauer ble ansatt som ny rektor.

## Referanser


## Eksterne lenker

* Offisiell nettside
Karl Einar Haslestad

**Karl Einar Haslestad** (født 24. januar 1952) er en norsk politiker som representerer Arbeiderpartiet. Han var ordfører i Sande kommune i Vestfold i 24 år, fra 1991 til 2015.  Han vokste opp på et småbruk på Bakkestranda i Sande kommune.

Han var i unge år fylkesleder av AUF i Vestfold og har sittet i kommunestyret i Sande fra 1980, fra 1991 som ordfører. Han ble i 2015 innvalgt som fylkestingsrepresentant i Vestfold Fylkesting.
Han ble tildelt KS-medaljen i 2015.

Karl Einar Haslestad er utdannet innen kjemiteknikk. 

## Referanser


## Eksterne lenker
*
Olav Bjørnli

**Olav Bjørnli** (født 5. mars 1950) er en politiker som representerer Høyre. Han var ordfører i Hof kommune i Vestfold fra 1999 til 2011. Ved kommunevalget i 2003 ble han valgt som ordfører i et valgteknisk samarbeid med Senterpartiet som fikk varaordføreren. I 2007 fikk han fornyet mandat etter et valgteknisk samarbeid med Arbeiderpartiet, som fikk Berit Solbakken som varaordføreren i kommunen. Han gikk av som ordfører i 2011.

Olav Bjørnli er bonde og skogeier.

## Referanser


## Eksterne lenker
* Intervju med Bjørnli som nyvalgt ordfører i 2003
Vannblomst

**Vannblomst** eller algeoppblomstring er en stor tilvekst av alger i et vannsystem. Normalt er bare en eller noen få algearter innblandet. Alle vannlevende organismer som driver fotosyntese og ikke er karplanter kalles alger. Vannblomster har altså ingenting å gjøre med blomster.

## Referanser
ETO

**ETO** eller **Eto** kan sikte til:

* Earth to orbit, prosessen å få en last fra jorden opp i bane
* Etylenoksid, et industrikjemikalie
* European Theater of Operations
* Samuel Eto'o, kamerunsk fotballspiller
Beckley (East Sussex)

**Beckley** er en landsby og et verdslig sogn i distriktet Rother i grevskapet East Sussex i England. Det er lokalisert ved den mindre veien B2088 ovenfor området Rother Levels rundt 8 km nordvest for byen Rye og 16 km fra Hastings. Den nordlige grensen til sognet følger elven Rother. I henhold til folketellingen i 2011 har landsbyen og sognet en befolkning på 1037 innbyggere.

Stedet er nevnt i Alfred den stores testamente som «herregodset Beccanleah» som han etterlot til sin slektning Osferthe.Sognekirken er fra det 1000-tallet, med noen senere endringer. Kirken ligger et stykke utenfor landsbyen, noe som muligens skyldes en flytting av bosetningen i forbindelse med svartedauen. 

I 1578 ble det åpnet et jernsmelteverk i Beckley, og på 1600-tallet ble det laget våpen der. Våpnene ble særlig levert til verftene ved byen Rye og Smallhythe.

## Referanser


## Eksterne lenker

* «Beckley» hos *Village Net*
Ostwind I

**Flakpanzer IV «Ostwind»** var en tysk *flakpanzer* (selvdrevet pansret luftvern). Den var i bruk under andre verdenskrig, fra den ble utviklet i 1944 til krigens slutt i mai 1945.
 
I motsetning til Wirbelwinds fire 20 mm kanoner, hadde denne bare én 37 mm luftvernkanon. Dette gjorde den mye mer effektiv, og da Ostwind hadde en større rekkevidde, ble denne foretrukket fremfor den eldre Wirbelwind. 

Ostwind var beltedrevet og bygget på et Panzer IV-chassis.
Batman vender tilbake

***Batman vender tilbake*** (originaltittel: *Batman Returns*) er en amerikansk superheltfilm om Batman fra 1992 regissert av Tim Burton. Dette er den andre filmen i Batman-serien og slik som den første spilles hovedrollen av Michael Keaton. Andre sentrale roller spilles av Danny DeVito, Michelle Pfeiffer og Christopher Walken.  

*Batman vender tilbake* ble en stor publikumssuksess. Den er en oppfølger til ''Batman'' (1989).

## Handling
Gotham City for 33 år siden: Et foreldrepar finner ut at deres nyfødte barn er vanskapt og kaster ham derfor i elva i en kurv som til slutt ender i kloakksystemet blant en flokk pingviner. 33 år senere har forretningsmannen Max Shreck en visjon om å bygge et nytt kraftverk for å redde byen i framtiden. Han blir så avbrutt av en klovnegjeng hvor han stikker av og havner i kloakken der han blir introdusert til personen som for 33 år siden ble kastet av broen, og som nå er blitt til en bisarr «pingvinskapning». Max Shreck slår seg sammen med Pingvinen og snart utgjør de to en slags kriminell duo som hevder de skal gjøre Gotham City bedre. Pingvinen er imidlertid besatt av hevn etter alle disse årene, og ved hjelp av sin armé av morderiske pingviner han han til hensikt å knuse alt han hater.

I mellomtiden oppdager Maxs sekretær, Selina Kyle, hans onde planer. Dette oppdages imidlertid av Max og hun utsettes for et drapsforsøk, men overlever og gjenoppstår deretter som Catwoman. Med sine overmenneskelige evner setter hun i gang et hevntokt mot sin tidligere sjef og hans lakeier.

Batman skjønner at noe alvorlig er i gjære i byen, men får problemer med å se hvem som er venn og hvem som er fiende. I tillegg blir Selina forelsket i Batmans alter ego, Bruce Wayne.

## Om filmen

### Popularitet og økonomi
*Batman vender tilbake* ble en stor publikumssuksess og innbrakte så mye som 267 millioner dollar på verdensbasis, hvorav 163 millioner i USA alene. Den ble den tredje mest innbringende filmen i USA i 1992.

Produksjonskostnadene var på ca $80 millioner.

### Anmelderne
Filmen ble forholdsvis godt mottatt av anmelderne, noe som gjenspeiles i at den har oppnådd 78 % på Rotten Tomatoes. Den amerikanske filmkritikeren Roger Ebert gav den kun 2 av 4 stjerner. Leonard Maltin gav den også 2 av 4 stjerner.

*[[VG]]* og *[[Dagbladet]]* gav den terningkast fire, mens *[[Dagsavisen]]* gav den tre.

### Priser og nominasjoner
Den vant en Saturn Award for beste sminke (samt ytterligere tre nomineringer). Den ble i tillegg nominert til to Oscar og to BAFTA (i kategoriene beste sminke og spesial effekter), samt Hugo-prisen, tre MTV Movie Awards og en Razzie Award (Danny DaVito).

## I Rollene
* Michael Keaton – Bruce Wayne/Batman
* Danny DeVito – Oswald Cobblepot/Pingvinen
* Michelle Pfeiffer – Selina Kyle/Catwoman
* Christopher Walken – Max Shreck
* Michael Gough – Alfred Pennyworth
* Pat Hingle – Police Commissioner of Gotham City
* Michael Murphy – Borgermester
* Cristi Conaway – Isprinsessen

## Referanser


## Eksterne lenker
*
Česká Třebová

**Česká Třebová** er en by i distriktet Ústí nad Orlicí i regionen Pardubice i Tsjekkia.
 
Česká Třebová er en av de eldste og mest betydningsfulle byene i Øst-Bøhmen. Byen ligger i dalen rundt elven Třebovka og er omgitt av fjell. Landskapet betegnes også som *Českotřebovsko*. Siden midten av 1800-tallet er byen et viktig knutepunkt for jernbanen.
 
## Historie
Stedet nevnes først 1278 i et skriv fra presten Ulrich i Litomyšl til biskop Bruno von Schauenburg. Stedet ble den gang kalt *Tribovia*, tilhørte området Lanšperk og senere Landskron. I 1304 nevnes stedet som markedsplass og 1356 som Oppidum. 

Etter slaget ved det hvite fjell overtok Liechtenstein-Kastelkorn byen. Samtidig mistet stedet sine byrettigheter. I 30-årskrigen brant byen 1636 nesten komplett bort. Også brannene i 1745 og 1792 ødela store deler av bygningsmassen. I 1848 fikk byen tilbake sin selvstendighet.

Etter at jernbanen kom i 1845 fulgte en økonomisk oppgangstid. Byen utviklet seg til et sentrum for veverier og senere tekstilindustri. i det 20. århundre kom også Maschinenbau.

## Severdigheter

* Den *romanske Rotunde* (Katharinenkapellet) på høyre side av elven er en av de eldste bygningene i Østbøhmen. Den stammer fra 1. halvdel av det 13. århundre; spiret av tre og interiøret er fra det 17. og 18. århundre.
* Den senbarocke *Dekanatskirken* St. Jakob ble bygd 1794-1801.
* *Rådhuset* i renessansestil ble bygd 1547.
* *Bysentrum* er vernet.
* Byparken *Javorka* ble laget i 1885 med musikkpaviljong, statuer og dammer.
 
## Kjente personer
### Bysbarn
* Zdeňka Baldová (1885–1958), Film- og teaterskuespiller
* Fritz Freisler (1881–1955), Filmregissør
* Gustav Habrman (1864–1932), Journalist og politiker 
* František Matouš Klácel (1808–1882), filosof og augustinermunk

### Bosatte personligheter
* Božena Němcová, foretok kuropphold i byen.
* Max Švabinský, bodde og malte fra 1895 til 1919 i bydelen Kozlov. 

## Vennskapsbyer  og internasjonalt samarbeid
*  Olawa (Polen)
*  Agrate Brianza (Italia)
*  Svit (Slovakia)
Gymnazium Česká Třebová har i flere år samarbeidet med skoler i utlandet, gjennom utdanningsprogrammet Comenius og miljønettverket GLOBE. Skolen har siden 1999 samarbeidet tett med Sigdal ungdomsskole i Norge, hvert år utveksles elever mellom skolene.

## Referanser


## Eksterne lenker
*
Forbidden (andre betydninger)

**Forbidden** kan refereres til

**I Musikk:**
*Forbidden (album), studioalbum av gruppa Black Sabbath.
*Forbidden, thrash metal-band fra USA.
Johanne Dybwads plass (Oslo)

**Johanne Dybwads plass** er en plass i Studenterlunden i Oslo sentrum. Den er stengt for kjøring og sterkt trafikkert av fotgjengere. Plassen ble i 1989 oppkalt etter skuespilleren Johanne Dybwad (1867–1950). 

Johanne Dybwads plass avgrenses av Karl Johans gate i nord, parken i Studenterlunden og Nationaltheatret i øst, Stortingsgata i syd og jernbane- og T-bane-stasjonene i vest. Nationaltheatret har adresse Johanne Dybwads plass 1.

Plassen ble ferdig opparbeidet i 1989, etter år med graving av tunneler for T-banen i Oslo. På plassen finnes en helårsfontene kalt «Påfugl», designet av Carl Nesjar, som ble gitt som en gave til byen fra Christian Ringnes' firma Eiendomsspar samme år.

På nordsiden av plassen står en statue av Johanne Dybwad utført av Per Ung, som opprinnelig sto på østsiden av Nationaltheatret. Nina Sundbyes statue «Per Aabel som Jean de France» ble avduket på Johanne Dybwads plass i 1999. En bronsestatue av skuespilleren Wenche Foss utført av Per Ung, ble avduket på Johanne Dybwads plass 19. september 2007.
 
## Referanser


## Litteratur
* 

## Eksterne lenker
*
Fylkesvei 401 (Telemark)

**Fylkesvei 401 i Telemark** gikk mellom Verpe og Øvre Birtedalen i Fyresdal. Veien var 26,4&nbsp;km lang.

2019 ble veien erstattet av fylkesvei 3384 og fylkesvei 3386.
 
## Kommuner og knutepunkter

* Snarteland bru (Dalåni, 62 m)
* Tveitbrua (Fardøla, 15 m)

*Endepunkt Finnkjeddingsåti

## Referanser


## Eksterne lenker
* Vegvesenets vegkart
Frederick (Maryland)

**Frederick** er administrativt sentrum for Frederick County, Maryland. Byen hadde ifølge folketellingen i 2010 et innbyggertall på 65239. Frederick huser flyplassen Frederick Municipal Airport (FDK), som i hovedsak har vanlig kommersiell flytrafikk. U.S. Armys Fort Detrick, som er fylkets største arbeidsgiver, ligger også i byen. Frederick er hjembyen til BP Solar som er et av landets største solcellepanelmakere. Fredericks hovedlokalavis er *The Frederick News-Post*.

## Referanser


## Eksterne lenker
*
François Grenet

**François Grenet** (født 1975) er en fransk tidligere fotballspiller som har spilt for tre franske og én engelsk klubb i årene 1992 til 2006.

## Referanser


## Kilder
* Mortimer, Gerald (2004): *The Who´s Who of DERBY COUNTY* (side 80).  Breedon Books Publishing, Derby. ISBN 1-85983-409-4  

## Eksterne lenker
* 
*  LFP sin spillerprofil 
*  Spillerprofil fra L'EQUIPE
Motherwell FC

**Motherwell Football Club** er en skotsk fotballag fra Motherwell i North Lanarkshire, grunnlagt i 1886. Motherwell spiller i Scottish Premiership, og lagets hjemmebane er Fir Park. Craig Brown har vært klubbens manager fra 2009/2010-sesongen da laget endte på 5.-plass.

Klubbens reservelag og U-19-lag spiller sine hjemmekamper på Creamery Park i Bathgate.

I kvalifiseringen for Europaligaen høsten 2010 slo laget først ut Breiðablik fra Island, og møtte i august 2010 Aalesund og vant 3-0.

## Sesonger

## Referanser


## Eksterne lenker
* 
* Motherwell FCs offisielle hjemmeside (eng.)
Hans Hadders

**Hans Per Åke Hadders** (født 1960) er en svensk sykepleier og sosialantropolog som er førsteamanuensis ved NTNU. Han ble PhD med avhandlingen *Handling death in the intensive care unit: medical practice and multiple ontologies* i 2008. Hadders er førsteamanuensis ved NTNU (tidligere Høgskolen i Sør-Trøndelag).

Hadders fikk den beste karakter noen sinne innen sosialantropologien på sin hovedfagseksamen i 1999 (karakteren var 1,5) med arbeidet «The Gift Of The Eye. Mortuary ritual performed by the Jadopatias in the Santal villages of Bengal and Bihar; India». Det ble utgitt i 2001 i serien *Trondheim Occasional Papers in Social Anthropology no. 8*. (Trondheim: NTNU-trykk).

Han var fra 2000 til 2002 lektor ved Sosialantropologisk institutt, NTNU. Fra 2003 til 2007 var han stipendiat samme sted, hvor han arbeidet med den nevnte avhandlingen rundt dødens ritualer i moderniteten.

## Referanser


## Eksterne lenker

* Hans Hadders NTNU
Fylkesvei 3340

**Fylkesvei 3340** går mellom Volltveit og Jonsåsreset i Midt-Telemark via Nordagutu.

Frem til 2019 hadde veien betegnelsen fylkesvei 553 (Telemark).

## Kommuner og knutepunkter

  

## Referanser




## Eksterne lenker
* Vegvesenets vegkart 
*
Ban Chao

**Ban Chao** (; født 32, død 102) var en kinesisk general som kjempet mot Xiungnu-stammene omkring år 90.

Hans bror Ban Gu og deres søster Ban Zhao var historikere.

Ban Chao er avbildet i Wu Shuang Pu (無雙 譜, Oversikt over Uforlignelige Helter) av Jin Guliang. 

## Referanser


## Litteratur
*Édouard Chavannes (1906). "Trois Généraux Chinois de la dynastie des Han Orientaux. Pan Tch’ao (32-102 p.C.); – son fils Pan Yong; – Leang K’in (112 p.C.). Chapitre LXXVII du *Heou Han chou*." *T’oung pao* 7, pp.&nbsp;210–269.
*  
* *The Tarim Mummies*. J.P. Mallory and Victor H. Mair (2000). Thames & Hudson.
Mountfield (East Sussex)

**Mountfield** er en landsby og et verdslig sogn i distriktet Rother i grevskapet East Sussex i England. Stedet ligger omkring fem km nordvest for Battle. I henhold til folketellingen i 2011 har landsbyen og sognet en befolkning på 616 innbyggere.

## Historie
Landsbyen er nevnt i *[[Domesday Book]]* (1086), da stavet som *Montifelle*, og tilhørende normanneren Reinbert, greve av Eu.

På 1600-tallet ble det antatt at det var kull i området, men isteden ble det oppdaget store forekomster av gips (*[[kalsiumsulfat]]*) i grunnen, og det drives fortsatt en gipsgruve der. Gips ble benyttet hovedsakelig for å framstille mørtel, gipsplater, og sement. En gruve ble opprettet i skogen som i dag er kjent som Limekiln Woods, og gruvedriften spredte seg til et stort område i Sussex. Gipsen ble fraktet på jernbane til Hastings og skipet ut derfra. Landsbyen hadde også persontrafikk over denne linjen, men stoppestedet ble nedlagt 6. oktober 1969.

Sognekirken er viet til alle helgener.

## Referanser


## Eksterne lenker

*Mountfields samfunnsnettsted
*All Saints church, sognekirkens nettsted